Microsoft
Microsoft — baş ofisi Vaşinqton ştatının Redmond şəhərində yerləşən ABŞ transmilli texnologiya korporasiyasıdır. "Microsoft"un ən tanınmış proqram məhsulları "Windows" əməliyyat sistemləri xətti, "Microsoft 365" məhsuldarlıq proqramları dəsti, həmçinin "Internet Explorer" və "Edge" veb brauzerləridir. Onun qabaqcıl aparat məhsulları "Xbox" videooyun konsolları və "Microsoft Surface" sensor ekranlı fərdi kompüterlərin xəttidir. "Microsoft" ABŞ-nın ən böyük korporasiyaları haqqında 2022-ci il "Fortune 500" reytinqində ümumi gəlirə görə 14-cü yeri tutmuşdu. Bu korporasiya 2022-ci ilin məlumatına görə, gəlirlərinə görə dünyanın ən böyük proqram istehsalçısı idi. "Alphabet" ("Google"un ana şirkəti), "Amazon", "Apple" və "Meta Platforms" (əvvəlki adı "Facebook, Inc." olmuşdur) ilə birlikdə ABŞ-nin böyük beşlik informasiya texnologiyaları şirkətlərindən biri hesab olunur. "Microsoft" 4 aprel 1975-ci ildə Bill Geyts və Pol Allen tərəfindən "Altair 8800" üçün "BASIC" tərcüməçiləri hazırlamaq və satmaq məqsədilə yaradılmışdır. O, 1980-ci illərin ortalarında "MS-DOS" ilə fərdi kompüter əməliyyat sistemləri bazarında, sonra isə "Windows" ilə dominantlıq etməyə yüksəlmişdir. Şirkətin 1986-cı ildə ilkin ictimai təklifi və səhm qiymətinin sonrakı yüksəlişi "Microsoft" işçiləri arasında üç milyarder və təxminən 12,000 milyoner yaratmışdır. Korporasiya 1990-cı illərdən bəri əməliyyat sistemi bazarından getdikcə şaxələnmiş və bir sıra korporativ satın almalar etmişdir. Onlardan ən böyüyü 2016-cı ilin dekabrında 26,2 milyard ABŞ dollarına "LinkedIn"i, ikinci ən böyüyü isə 2011-ci ilin may ayında "Skype Technologies"i 8,5 milyard ABŞ dollarına satın almasıdır. "Microsoft" 2015-ci ildən etibarən IBM-PC-uyğun əməliyyat sistemi bazarında və ofis proqram təminatı dəsti bazarında dominantdır. Buna baxmayaraq, korporasiya ümumi əməliyyat sistemi bazarının əksəriyyətini "Android"ə itirmişdir. Şirkət həmçinin, masaüstü kompüterlər, noutbuklar, teblər, qadcetlər və serverlər üçün geniş çeşiddə digər istehlakçı və müəssisə proqram təminatı istehsal edir. Bunlara internet axtarışı ("Bing" ilə), rəqəmsal xidmətlər bazarı (MSN vasitəsilə), qarışıq reallıq ("HoloLens"), bulud hesablamaları ("Azure") və proqram təminatının inkişafı ("Visual Studio") daxildir. "Microsoft" 2010-cu ildə "Apple" tərəfindən taxtdan salınmışdı, lakin 2018-ci ildə "Microsoft" dünyanın ən dəyərli birjada qeydiyyata alınan şirkəti kimi mövqeyini bərpa etmişdir. 2019-cu ilin aprel ayında "Microsoft" trilyon dollarlıq bazar dəyərinə çatmış, müvafiq olaraq "Apple" və "Amazon"dan sonra 1 trilyon dollardan çox dəyər qazanan üçüncü ABŞ ictimai şirkəti olmuşdur. 2022-ci ilin məlumatına görə, "Microsoft" dördüncü ən yüksək qlobal brend qiymətləndirməsinə malikdir. "Microsoft" inhisarçı təcrübələrinə görə, şirkətin proqram təminatı isə istifadə rahatlığı, etibarlılıq və kibertəhlükəsizlik problemlərinə görə tənqid edilmişdir.